L-UE u ċ-Ċina llum ikkonkludew fil-prinċipju n-negozjati għal Ftehim Komprensiv dwar l-Investiment (CAI). Dan il-ftehim isegwi konversazzjoni li saret bejn il-President Ċiniż Xi Jinping u l-President tal-Kummissjoni Ewropea von der Leyen, il-President tal-Kunsill Ewropew Charles Michel u l-Kanċillier Ġermaniż Angela Merkel f'isem il-Presidenza tal-Kunsill tal-UE, kif ukoll il-President Franċiż Emmanuel Macron. Iċ-Ċina impenjat ruħha biex tikseb livell ogħla minn qatt qabel ta' aċċess għas-suq għall-investituri tal-UE, inkluż il-ftuħ ta' xi swieq ġodda importanti. Iċ-Ċina qiegħda wkoll timpenja ruħha biex tiżgura t-trattament ġust għall-kumpaniji tal-UE sabiex ikunu jistgħu jikkompetu b'kundizzjonijiet ekwi aħjar fiċ-Ċina, inkluż fir-rigward tad-dixxiplini għall-intrapriżi tal-istat, tat-trasparenza tas-sussidji u tar-regoli kontra t-trasferiment furzat tat-teknoloġiji. Għall-ewwel darba, iċ-Ċina qablet ukoll ma' dispożizzjonijiet ambizzjużi dwar l-iżvilupp sostenibbli, inkluż fir-rigward ta' impenji dwar ix-xogħol furzat u r-ratifika tal-Konvenzjonijiet fundamentali rilevanti tal-ILO. Il-Ftehim se joħloq bilanċ aħjar fir-relazzjoni kummerċjali bejn l-UE u ċ-Ċina. Tradizzjonalment, l-UE kienet ħafna aktar miftuħa miċ-Ċina għall-investiment barrani. Dan huwa minnu fir-rigward tal-investiment barrani inġenerali. Iċ-Ċina issa qed timpenja ruħha li tkun aktar miftuħa għall-UE f'għadd ta' setturi ewlenin. Il-President tal-Kummissjoni Ewropea, Ursula von der Leyen, qalet: Il-Ftehim tal-lum huwa punt storiku importanti fir-relazzjoni tagħna maċ-Ċina u għall-aġenda kummerċjali tagħna, li hija bbażata fuq il-valuri. Dan se jipprovdi aċċess bla preċedent għas-suq Ċiniż għall-investituri Ewropej, li jippermetti lin-negozji tagħna jikbru u joħolqu l-impjiegi. Il-Ftehim se jimpenja wkoll liċ-Ċina biex tħares prinċipji ambizzjużi dwar is-sostenibbiltà, it-trasparenza u n-nondiskriminazzjoni. Il-Ftehim se jerġa' joħloq bilanċ fir-relazzjoni ekonomika tagħna maċ-Ċina”. Il-Viċi President Eżekuttiv u Kummissarju għall-Kummerċ, Valdis Dombrovskis, qal: Dan il-ftehim se jagħti spinta kbira lin-negozji Ewropej f'wieħed mill-akbar swieq tad-dinja li qed jikbru malajr, u se jgħinhom joperaw u jikkompetu fiċ-Ċina. Huwa jankra wkoll l-aġenda kummerċjali tagħna, li hija bbażata fuq il-valuri, ma' wieħed mill-akbar sħab kummerċjali tagħna. Żgurajna impenji vinkolanti fir-rigward tal-ambjent, tat-tibdil fil-klima u tal-ġlieda kontra x-xogħol furzat. Ser naħdmu mill-qrib maċ-Ċina biex niżguraw li l-impenji kollha jiġu onorati bis-sħiħ.” Ir-regoli nnegozjati f'dan il-Ftehim jistabbilixxu punt ta' riferiment għoli f'termini ta' trasparenza, ta' kundizzjonijiet ekwi, ta' impenji għall-aċċess għas-suq u tal-iżvilupp sostenibbli. Il-ħidma tal-UE fuq miżuri awtonomi ppjanati f'oqsma bħas-sussidji jew id-diliġenza dovuta se tibqa' kwistjoni ta' prijorità. Il-konklużjoni tal-lum fil-prinċipju tan-negozjati hija l-ewwel pass tal-proċess; id-deliberazzjonijiet għall-adozzjoni u għar-ratifika tal-ftehim għad iridu jsiru u se jitwettqu bi trasparenza sħiħa. Waqt il-konversazzjoni tal-lum, il-mexxejja indirizzaw ukoll kwistjonijiet dwar it-tibdil fil-klima, il-pandemija tal-COVID-19, Hong Kong u d-drittijiet tal-bniedem. Huma għamlu rendikont tal-aġenda ġenerali bejn l-UE u ċ-Ċina, fejn ġie rreġistrat progress importanti f'għadd ta' kwistjonijiet ewlenin, filwaqt li ġew enfasizzati l-aspettattivi u t-tħassib kontinwi tal-UE f'oqsma oħra. L-UE qajmet ukoll il-kwistjoni tan-negozjati dwar l-Aġenda Strateġika għall-Kooperazzjoni 2025, u pproponiet li n-negozjaturi miż-żewġ naħat għandhom jerġgħu jibdew il-ħidma tagħhom issa li sar progress sinifikanti fin-negozjati għall-Ftehim Komprensiv dwar l-Investiment. L-UE fakkret l-istedina tagħha lill-President Xi biex jingħaqad f'laqgħa tal-Mexxejja tal-UE u taċ-Ċina bil-parteċipazzjoni tal-Kapijiet ta' Stat u ta' Gvern tal-Istati Membri tal-UE li għandha ssir fi Brussell fl-2021. Ftehim Komprensiv dwar l-Investiment bejn l-UE u ċ-Ċina Ftuħ ambizzjuż u kundizzjonijiet ekwi għall-investimenti Ewropej F'termini ta' aċċess għas-suq għan-negozji tal-UE, iċ-Ċina ħadet impenji sinifikanti fir-rigward tal-manifattura, li hija l-aktar settur importanti għall-investiment tal-UE fiċ-Ċina. Il-manifattura tammonta għal aktar minn nofs l-investiment totali tal-UE – inkluż 28 % għas-settur awtomobilistiku u 22 % għall-materjali bażiċi. Dan jinkludi l-produzzjoni ta' karozzi elettriċi, ta' kimiċi, ta' tagħmir tat-telekomunikazzjoni u ta' tagħmir tas-saħħa, fost l-oħrajn. Iċ-Ċina qiegħda wkoll timpenja ruħha favur investimenti tal-UE f'diversi setturi tas-servizzi, bħas-servizzi tal-cloud, is-servizzi finanzjarji, il-kura tas-saħħa privata, is-servizzi ambjentali, it-trasport marittimu internazzjonali u s-servizzi relatati mat-trasport bl-ajru. Fis-setturi koperti, in-negozji Ewropej se jiksbu ċ-ċertezza u l-prevedibbiltà għall-operazzjonijiet tagħhom peress li ċ-Ċina mhux se tkun tista' tipprojbixxi aktar l-aċċess jew tintroduċi prattiki diskriminatorji ġodda. Il-Ftehim Komprensiv dwar l-Investiment se jgħin biex ikun hemm kundizzjonijiet ekwi għall-investituri tal-UE billi jistabbilixxi regoli ċari ħafna dwar l-intrapriżi tal-istat Ċiniżi, it-trasparenza tas-sussidji, u l-projbizzjoni ta' trasferimenti furzati tat-teknoloġiji u prattiki oħra ta' distorsjoni. Il-Ftehim jinkludi wkoll garanziji li se jagħmluha aktar faċli għall-kumpaniji Ewropej biex jiksbu l-awtorizzazzjonijiet u jlestu l-proċeduri amministrattivi. Jiżgura wkoll l-aċċess lill-kumpaniji Ewropej għall-korpi ta' standardizzazzjoni taċ-Ċina. Integrazzjoni tas-sostenibbiltà fir-relazzjoni ta' investiment tagħna Il-Ftehim Komprensiv dwar l-Investiment se jorbot lill-partijiet f'relazzjoni ta' investiment ibbażata fuq il-valuri mirfuda fuq prinċipji ta' żvilupp sostenibbli. Din hija l-ewwel darba li ċ-Ċina qiegħda taqbel ma' dispożizzjonijiet ambizzjużi ta' dan it-tip ma' xi sieħeb kummerċjali. Fost l-oħrajn, iċ-Ċina qed tieħu impenji fl-oqsma tax-xogħol u tal-ambjent b'tali mod li ma tbaxxix l-istandards ta' protezzjoni sabiex tattira l-investiment, tħares l-obbligi internazzjonali tagħha, kif ukoll tippromwovi mġiba kummerċjali responsabbli mill-kumpaniji tagħha. Iċ-Ċina qablet ukoll li timplimenta b'mod effettiv il-Ftehim ta' Pariġi dwar it-tibdil fil-klima kif ukoll li timplimenta b'mod effettiv il-Konvenzjonijiet tal-Organizzazzjoni Internazzjonali tax-Xogħol (ILO) li rratifikat. Iċ-Ċina qablet ukoll li tagħmel sforzi kontinwi u sostnuti biex tirratifika l-Konvenzjonijiet fundamentali tal-ILO dwar ix-xogħol furzat. Il-kwistjonijiet ta' żvilupp sostenibbli se jkunu soġġetti għal mekkaniżmu solidu ta' infurzar minn bord indipendenti ta' esperti, bħal fil-każ ta' ftehimiet kummerċjali oħra tagħna. Dan iwassal għar-riżoluzzjoni trasparenti ta' nuqqas ta' qbil, bl-involviment tas-soċjetà ċivili. Infurzar L-implimentazzjoni tal-impenji fil-Ftehim se tiġi mmonitorjata fil-livell tal-Viċi President Eżekuttiv min-naħa tal-UE u tal-Viċi Prim Ministru min-naħa taċ-Ċina. Il-mekkaniżmu għas-soluzzjoni tat-tilwim bejn Stat u ieħor, li jirfed il-ftehim, jissodisfa l-ogħla standards li jinsabu fil-ftehimiet kummerċjali eżistenti tal-UE. Il-Ftehim joħloq ukoll grupp ta' ħidma speċifiku biex isegwi l-implimentazzjoni ta' kwistjonijiet relatati mal-iżvilupp sostenibbli, inkluż dwar ix-xogħol u l-klima. Kontinwazzjoni tan-negozjati dwar il-protezzjoni tal-investiment Il-ftehim globali milħuq illum jinkludi impenn miż-żewġ naħat biex jippruvaw ilestu n-negozjati dwar il-protezzjoni tal-investiment u dwar is-soluzzjoni tat-tilwim fir-rigward tal-investiment fi żmien sentejn mill-iffirmar tal-Ftehim Komprensiv dwar l-investiment. L-objettiv komuni huwa li ssir ħidma favur standards ta' protezzjoni modernizzati u mekkaniżmu ta' soluzzjoni tat-tilwim li jqis il-ħidma mwettqa fil-kuntest tal-UNCITRAL minn Qorti Multilaterali tal-Investiment. L-objettiv tal-UE jibqa' li timmodernizza u tissostitwixxi t-Trattati Bilaterali ta' Investiment eżistenti tal-Istati Membri maċ-Ċina. Passi li jmiss Iż-żewġ naħat issa qed jaħdmu biex jiffinalizzaw it-test tal-ftehim, li jeħtieġ li jiġi rieżaminat legalment u tradott qabel ma jkun jista' jiġi ppreżentat għall-approvazzjoni tal-Kunsill tal-UE u tal-Parlament Ewropew. Għal aktar informazzjoni Skeda informattiva Memo Mistoqsijiet u tweġibiet Aktar dwar il-Ftehim Komprensiv dwar l-Investiment bejn l-UE u ċ-Ċina